**রয় কৃষ্ণ** (ইংরেজি: Roy Krishna; জন্ম: ৩০ আগস্ট ১৯৮৭) হলেন একজন ফিজিয়ান পেশাদার ফুটবল খেলোয়াড়। তিনি বর্তমানে ভারতের পেশাদার ফুটবল লিগের শীর্ষ স্তর ইন্ডিয়ান সুপার লিগের ক্লাব মোহনবাগান সুপার জায়ান্ট এবং ফিজি জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেললেও মাঝেমধ্যে ডান পার্শ্বীয় আক্রমণভাগের খেলোয়াড় এবং বাম পার্শ্বীয় আক্রমণভাগের খেলোয়াড় হিসেবে খেলেন।

ফিজিয়ান ফুটবল ক্লাব অল সেন্টসের যুব পর্যায়ের হয়ে খেলার মাধ্যমে রয় ফুটবল জগতে প্রবেশ করেছেন এবং পরবর্তীকালে লাবাসার যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০০৮–০৯ মৌসুমে, নিউজিল্যান্ডীয় ক্লাব ওয়াইটাকেরে ইউনাইটেডের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ৬ মৌসুম অতিবাহিত করেছেন; ওয়াইটাকেরে ইউনাইটেডের হয়ে তিনি ৭৫ ম্যাচে ৫৫টি গোল করেছেন। অতঃপর তিনি ১ মৌসুমের জন্য অকল্যান্ড সিটিতে খেলে ২০১৪–১৫ মৌসুমে ওয়েলিংটন ফিনিক্সে যোগদান করেছেন। ওয়েলিংটন ফিনিক্সে ৬ মৌসুম অতিবাহিত করার পর ভারতীয় ক্লাব এটিকের সাথে চুক্তি স্বাক্ষর করেছেন, যেখানে তিনি ২১ ম্যাচে ১৫টি গোল করেছেন। ২০২০–২১ মৌসুমে, তিনি এটিকে হতে মোহনবাগান সুপার জায়ান্টে যোগদান করেছেন।

২০০৭ সালে, রয় ফিজি অনূর্ধ্ব-২০ দলের হয়ে ফিজির বয়সভিত্তিক পর্যায়ে অভিষেক করেছিলেন। তিনি একই বছরে ফিজির হয়ে আন্তর্জাতিক পর্যায়ে অভিষেক করেছেন; ফিজির জার্সি গায়ে তিনি এপর্যন্ত ৪১ ম্যাচে ২৯টি গোল করেছেন। তিনি ফিজির হয়ে এপর্যন্ত ৩টি ওএফসি নেশন্স কাপে (২০০৮, ২০১২ এবং ২০১৬) অংশগ্রহণ করেছেন, যার মধ্যে ২০০৮ সালে হুয়ান কার্লোস বুৎসেত্তির অধীনে ওএফসি নেশন্স কাপের তৃতীয় স্থান অধিকার করেছেন।

ব্যক্তিগতভাবে, রয় বেশ কিছু পুরস্কার জয়লাভ করেছেন, যার মধ্যে ২০১৮–১৯ এ-লিগের গোল্ডেন বুট এবং ২০২০–২১ ইন্ডিয়ান সুপার লিগের গোল্ডেন বল অন্যতম। দলগতভাবে, রয় এপর্যন্ত ৮টি শিরোপা জয়লাভ করেছেন, যার মধ্যে ৬টি ওয়াইটাকেরে ইউনাইটেডের হয়ে, ১টি অকল্যান্ড সিটির হয়ে এবং ১টি এটিকের হয়ে জয়লাভ করেছেন।

প্রারম্ভিক জীবন
---------------

রয় কৃষ্ণ ১৯৮৭ সালের ৩০শে আগস্ট তারিখে ফিজির মাকুয়াতার লাবাসায় জন্মগ্রহণ করেছেন এবং সেখানেই তার শৈশব অতিবাহিত করেছেন।

আন্তর্জাতিক ফুটবল
-----------------

রয় ফিজি অনূর্ধ্ব-২০ এবং ফিজি অনূর্ধ্ব-২৩ দলের হয়ে খেলার মাধ্যমে ফিজির প্রতিনিধিত্ব করেছেন। আসেন্সিও রিউ দি জানেইরুতে অনুষ্ঠিত ২০১৬ গ্রীষ্মকালীন অলিম্পিকের জন্য ২০১৬ সালের জুলাই মাসে প্রকাশিত ফিজি অনূর্ধ্ব-২৩ দলে স্থান পেয়েছিলেন; যেখানে তিনি ৩ ম্যাচে ১টি গোল করার পাশাপাশি ফিজির অধিনায়কের দায়িত্ব পালন করেছেন। ফিজির বয়সভিত্তিক দলের হয়ে তিনি ১৪ ম্যাচে অংশগ্রহণ করে ৩টি গোল করেছেন।

২০০৭ সালের ২৬শে আগস্ট তারিখে, মাত্র ১৯ বছর ১১ মাস ২৭ দিন বয়সে, ডান পায়ে ফুটবল খেলায় পারদর্শী রয় টুভালুর বিরুদ্ধে অনুষ্ঠিত ম্যাচে অংশগ্রহণ করার মাধ্যমে আন্তর্জাতিক ফুটবলে ফিজির হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; অভিষেক ম্যাচেই ফিজির জার্সি গায়ে প্রথম গোল এবং প্রথম হ্যাট্রিকটি করেন; ম্যাচের প্রথম গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করার পাশাপাশি প্রথম, তৃতীয় এবং পঞ্চম গোল করার মাধ্যমে হ্যাট্রিকটি পূর্ণ করেছেন। ম্যাচটি ফিজি ১৬–০ গোলের ব্যবধানে জয়লাভ করেছিল। ফিজির হয়ে অভিষেকের বছরে রয় সর্বমোট ৮ ম্যাচে ৪টি গোল করেছেন। ২০১৬ সালের ২৮শে জুন তারিখে, তিনি নিউজিল্যান্ডের বিরুদ্ধে ম্যাচে ফিজির হয়ে প্রথমবারের মতো অধিনায়কের দায়িত্ব পালন করেন, ম্যাচটিতে নিউজিল্যান্ড ৩–১ গোলের ব্যবধানে পরাজিত হয়েছিল।

ব্যক্তিগত জীবন
--------------

কৃষ্ণ নিউজিল্যান্ডের নাগরিক, নিউজিল্যান্ডে দশ বছর থাকার পর ২০১৮ সালের ডিসেম্বর মাসে তিনি নাগরিকত্ব অর্জন করেছেন এবং তিনি ভারতীয় বংশোদ্ভূত ইন্দো-ফিজিয়ান ও তার পূর্বপুরুষরা ভারতের কলকাতায় বসবাস করেছেন।

২০১৮ সালের জুলাই মাসে, কৃষ্ণ ইন্দো-ফিজিয়ান মডেল এবং গণমাধ্যম ব্যবসার মালিক নাজিয়াহ আলির সাথে বিবাহ বন্ধনে আবদ্ধ হয়েছেন।

পরিসংখ্যান
----------

### আন্তর্জাতিক

*১৯ আগস্ট ২০২১ পর্যন্ত হালনাগাদকৃত।*

| দল | সাল | ম্যাচ | গোল |
| --- | --- | --- | --- |
| ফিজি | ২০০৭ | ৮ | ৪ |
| ২০০৮ | ৩ | ২ |
| ২০১১ | ৮ | ৮ |
| ২০১২ | ৩ | ০ |
| ২০১৫ | ১ | ১ |
| ২০১৬ | ৪ | ৪ |
| ২০১৭ | ৫ | ১ |
| ২০১৮ | ৩ | ২ |
| ২০১৯ | ৬ | ৭ |
| সর্বমোট | ৪১ | ২৯ |

তথ্যসূত্র
---------

1. ↑  "Roy Krishna"। Wellington Phoenix FC। ১০ ফেব্রুয়ারি ২০১৭ তারিখে মূল থেকে আর্কাইভ করা। সংগ্রহের তারিখ ২০ ফেব্রুয়ারি ২০১৭।
2. ↑  "Roy Krishna"। *মোহনবাগান সুপার জায়ান্ট*। ১২ ডিসেম্বর ২০১৩। ১৯ আগস্ট ২০২১ তারিখে মূল থেকে আর্কাইভ করা। সংগ্রহের তারিখ ১৯ আগস্ট ২০২১।
3. ↑  "Roy Krishna profile - Goals, Passes and more"। *ইন্ডিয়ান সুপার লিগ*। সংগ্রহের তারিখ ১৯ আগস্ট ২০২১।
4. ↑  "Wellington Phoenix's Roy Krishna adds Johnny Warren Medal to A-League Golden Boot"। Stuff.co.nz। ১৩ মে ২০১৯।
5. ↑  "ISL 2021 final: ATKMB's Roy Krishna wins Golden Ball award"। *The Hindu*।
6. ↑  "Football at the 2016 Summer Olympics – Men's team squads" (পিডিএফ)। *fifa.com* (ইংরেজি ভাষায়)। ফিফা। ২৫ জুলাই ২০১৬। ৩০ আগস্ট ২০১৬ তারিখে মূল (পিডিএফ) থেকে আর্কাইভ করা। সংগ্রহের তারিখ ১৯ আগস্ট ২০২১।
7. ↑  "Football team named for Olympics"। *Fijilive*। ৬ আগস্ট ২০১৬ তারিখে মূল থেকে আর্কাইভ করা। সংগ্রহের তারিখ ১৮ জুলাই ২০১৬।
8. ↑  "Fiji - Appearances Olympic Games 2016"। *worldfootball.net*। ২৭ নভেম্বর ২০২০। সংগ্রহের তারিখ ১৯ আগস্ট ২০২১।
9. ↑  "Fiji vs. Tuvalu - 25 August 2007"। *Soccerway*। ২৫ আগস্ট ২০০৭। সংগ্রহের তারিখ ১৯ আগস্ট ২০২১।
10. ↑  "Fiji - Tuvalu 16:0 (WC Qualifiers Oceania 2007/2008, South Pacific Games - Group A)"। *worldfootball.net*। সংগ্রহের তারিখ ১৯ আগস্ট ২০২১।
11. ↑  "Fiji - Tuvalu, Aug 26, 2007 - World Cup qualification Oceania - Match sheet"। *Transfermarkt*। ২৬ আগস্ট ২০০৭। সংগ্রহের তারিখ ১৯ আগস্ট ২০২১।
12. ↑  Strack-Zimmermann, Benjamin (২৫ আগস্ট ২০০৭)। "Fiji vs. Tuvalu (16:0)"। *National Football Teams*। সংগ্রহের তারিখ ১৯ আগস্ট ২০২১।
13. ↑  "New Zealand - Fiji, May 28, 2016 - World Cup qualification Oceania - Match sheet"। *Transfermarkt*। ২৮ মে ২০১৬। সংগ্রহের তারিখ ১৯ আগস্ট ২০২১।
14. ↑  "New Zealand - Fiji 3:1 (WC Qualifiers Oceania 2015-2017, 2. Round Group B)"। *worldfootball.net*। ২৭ নভেম্বর ২০২০। সংগ্রহের তারিখ ১৯ আগস্ট ২০২১।
15. ↑  Strack-Zimmermann, Benjamin (২৮ মে ২০১৬)। "New Zealand vs. Fiji (3:1)"। *National Football Teams*। সংগ্রহের তারিখ ১৯ আগস্ট ২০২১।
16. ↑  Rollo, Phillip (৬ ডিসেম্বর ২০১৮)। "Wellington Phoenix striker Roy Krishna granted New Zealand citizenship" (ইংরেজি ভাষায়)। Stuff। সংগ্রহের তারিখ ৩ ডিসেম্বর ২০২০।
17. ↑  Kumar, Arvind (১৭ জুলাই ২০১৮)। "Roy Krishna, Naziah Ali tie the knot in four-day ceremony in Fiji"। Stuff.co.nz। সংগ্রহের তারিখ ২ ডিসেম্বর ২০১৮।

বহিঃসংযোগ
---------


উইকিমিডিয়া কমন্সে **রয় কৃষ্ণ** সংক্রান্ত মিডিয়া রয়েছে।

* রয় কৃষ্ণ – ফিফা প্রতিযোগিতার রেকর্ড (ইংরেজি) উইকিউপাত্তে এটি সম্পাদনা করুন
* সকারওয়েতে রয় কৃষ্ণ (ইংরেজি) উইকিউপাত্তে এটি সম্পাদনা করুন
* সকারবেসে রয় কৃষ্ণ (ইংরেজি) উইকিউপাত্তে এটি সম্পাদনা করুন
* ট্রান্সফারমার্কেটে রয় কৃষ্ণ (ইংরেজি) উইকিউপাত্তে এটি সম্পাদনা করুন
* ওয়ার্ল্ডফুটবল.নেটে রয় কৃষ্ণ (ইংরেজি) উইকিউপাত্তে এটি সম্পাদনা করুন
* ইএসপিএন এফসিতে রয় কৃষ্ণ (ইংরেজি) উইকিউপাত্তে এটি সম্পাদনা করুন
* ন্যাশনাল-ফুটবল-টিমস.কমে রয় কৃষ্ণ (ইংরেজি) উইকিউপাত্তে এটি সম্পাদনা করুন